text: Lastbilschauffører fik store bøder
  15 november 2016 kl. 15.21
  Tungvognscenter Syd foretog i sidste uge en målrettet kontrol, hvor de havde fokus på lastbiler. Fire lastbilschauffører havde manipuleret med køre- hviletidsregistreringen og hastighedsbegrænsningen. 
  Bøder på mellem 30.000 og 157.000 kroner blev i sidste uge uddelt til tre chauffører, mens en fjerde sag endnu ikke er afgjort. Det er resultatet, efter Tungvognscenter Syd i sidste uge udførte en målrettet kontrol mod lastbiler. Det oplyser Sydøstjyllands Politi i en pressemeddelelse.
  Særligt havde politiet fokus på, om der var blevet manipuleret med lastbilernes takograf, som blandt andet registrerer køre- hviletid, og lastbilernes hastighedsbegrænser.
  Der blev i forbindelse med kontrollen undersøgt 24 lastbiler, og i fire tilfælde kunne politiet altså afsløre, at der var manipuleret med takografen og hastighedsbegrænseren. Det blev derfor til tre straksbøder, mens den sidste sag altså endnu ikke er afgjort.
  Derudover skal der tages stilling til eventuelle førerretsfrakendelser for de fire chauffører.
  